Opgave 3. At lære – lidt om din hjerne

Du har to slags hukommelser. En korttidshukommelse og en langtidshukommelse. Når du lærer noget nyt og vigtigt, er det bedst at få det lagret i din langtidshukommelse.

Når du hører ordene *lagring* og *hukommelse*, kommer du måske til at tænke på din computer – og det er ikke helt dumt! For vi mennesker lagrer ting i hjernen som på en computer. Eller det vil sige: Da man opfandt computeren, kopierede man den måde, vores hjerne fungerer på og vores sprog om hjernen.

Det kan være en hjælp at vide noget om hjernen, og om hvordan hjernen fungerer. Så kan man nemmere sikre, at det, man bruger sin kostbare tid på, rent faktisk bliver til læring, som kan anvendes i andre sammenhænge, hvis bare det gemmes det rigtige sted i hjernen.

Din korttidshukommelse er et midlertidigt lager. Den kan højst gemme ting i et par minutter. Korttidshukommelsen har også begrænset kapacitet, så den kan højst finde ud af cirka syv ting ad gangen. Man kalder den også arbejdshukommelsen. Når du sidder og læser noget i en bog, bladrer om på næste tid og opdager, at du har glemt det hele, så er det, fordi det kun blev lagret i din korttidshukommelse. Det samme kan ske, når du læser forklaringer i grammatikbogen om eksempelvis forskellen på *løbene* og *løbende*. Når du bagefter selv skal skrive sætninger, kan du måske ikke huske det, du lige har læst, om de grammatiske regler.

Hvis vi skal kunne huske ting fra time til time og fra dag til dag, er det nødvendigt at få dem lagret i langtidshukommelsen. Vores langtidshukommelse har nemlig ubegrænset lagerkapacitet, og når en viden først er gemt her, forsvinder den ikke igen.

|  |
| --- |
| Man kan sige, at korttidshukommelsen lærer hurtigt, men husker dårligt, mens langtidshukommelsen lærer langsomt, men husker godt! |

Langtidshukommelsen er som et spindelvæv, så den viden, du vil gemme i din langtidshukommelse, skal bindes sammen med andre ting, der er der i forvejen.

Eksempel: *Jeg så motorløbene, mens de løbende* mænd løb i skoven.

Du husker endelsen *ene* sammen med motorløb, fordi du selv elsker motorløb.

Måske ser du løbende mænd i skoven hver dag, når du cykler i skole, og derfor husker du *ende*-endelsen sammen med mænd og skoven.

Det er som regel lettere for din hjerne at huske endelserne på denne måde end at huske på, at *løbene* er flertalsformen af et navneord, og *løbende* er lang tillægsform af et udsagnsord.

Mens du lærer at stave, skal du derfor prøve at organisere den viden, du har brug for, i din hjernes ”spindelvæv”. Så vil du blive en af de dygtige staver, der ved, hvornår et ord er forkert.

**Tips til at huske stavemåder**

Nogle ord vil man bare gerne kunne udenad. Her får du nogle tips til at lære ord udenad – altså til at hjælpe med at lagre ordene i din langtidshukommelse.

Hvis du er vild med at game eller går til ridning, er der måske nogle svære ord, som kan være gode at kunne udenad. Hvis du drømmer om at blive psykolog eller gerne vil have en chinchilla som kæledyr, er det dejligt at kunne stave til det lynhurtigt.

**A. Skriv tre ord ned, som du rigtig gerne vil kunne stave til. Derefter skriver I dem fælles på tavlen. Sammenlign din stavning med lærerens. Hvilke fejl havde du? Læg mærke til dem, og skriv så selv ordene igen.**

**B. Skriv ordene igen, når du kommer hjem – og igen dagen efter i skolen. Husker du dem bedre nu? Hver gang**

 **Du eksempelvis åbner køleskabet eller tjekker din Instagramprofil, kan du lige lynhurtigt repetere**

 **stavemåden for dig selv.**

|  |
| --- |
| **Skridt for skridt-guide***Skriv ordet, som du husker det.**Tjek din stavning, og tænk på fejlene (man lærer nemlig af fejl).**Skriv ordet igen.**Prøv igen i morgen – bliv ved, til du kan udenad!* |